TERCHOVÁ. Už 36 rokov pripravujú Terchovčania v miestnom kostole sv. Cyrila a Metoda na prvý sviatok vianočný ľudový muzikál Jasličková pobožnosť, ktorého hlavným motívom sú piesne a scénky o narodení Ježiša Krista.
Režisérom ľudového muzikálu je vyše 30 rokov riaditeľ Miestneho kultúrneho strediska (MKS) Rudolf Patrnčiak.
"Muzikál začína pravidelne o 15. hodine a včera v ňom vystupovalo vyše 150 ľudí. Napriek tomu, že prvých účinkujúcich je stále niekoľko desiatok, počet mladých každý rok narastá. Pripravuje sa preberanie generácií," skonštatoval Patrnčiak.
Modlitby a čítanie na prvej Jasličkovej pobožnosti v roku 1975 doplnilo podľa Patrnčiaka vystúpenie najstarších betlehemcov a niekoľkých mladých spevákov. Zdôraznil, že vznik Jasličkovej pobožnosti je úzko spätý s príchodom pátra Jozefa Šabu do Terchovej.
"Ide o unikátne predstavenie. Navštevujú ho ľudia z celého Slovenska, preto sa snažím čoraz viac zakomponovať tradície a zvyky, ktoré tu kedysi boli a stále sú. Dnes je jasličková ľudovým muzikálom v krojoch s účinkujúcimi všetkých vekových kategórií," uviedol riaditeľ MKS.
Doplnil, že ľudový muzikál Jasličková pobožnosť prezentovali najskôr iba v Terchovej. V posledných rokoch ho v menšej zostave predstavili aj v niektorých mestách a obciach, v novootvorenom Slovenskom národnom divadle (SND) na scéne opery a baletu a pozvanie dostali aj do Budapešti, Varšavy či Prahy.